

**VLADA REPUBLIKE HRVATSKE**

Zagreb, 13. lipnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Nacrta deklaracije sa sastanka na vrhu Procesa suradnje u jugoistočnoj Europi  |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov

**PRIJEDLOG**

Na temelju članka 31. stavka 3. Zakona o Vladi Republike Hrvatske (Narodne novine, broj 150/11, 119/14, 93/16, 116/18, 80/22), Vlada Republike Hrvatske je na sjednici održanoj …….2024. donijela

**Z A K L J U Č A K**

1. Prihvaća se nacrt Deklaracije sa sastanka na vrhu Procesa suradnje u jugoistočnoj Europi, koji je dostavilo Ministarstvo vanjskih i europskih poslova aktom KLASA: 018-04/24-20/5, URBROJ: 521-II-02-01-24-7, od 3. lipnja 2024.

2. Ovlašćuje se državni tajnik za političke poslove u Ministarstvu vanjskih i europskih poslova Frano Matušić da, u ime Republike Hrvatske, na sastanku 13. lipnja 2024. u Skopju, Sjeverna Makedonija, usvoji Deklaraciju iz točke 1. ovoga Zaključka.

3. Zadužuje se Ministarstvo vanjskih i europskih poslova, u suradnji s nadležnim tijelima državne uprave, za koordinaciju i stručno praćenje provedbe aktivnosti koje proizlaze iz Deklaracije iz točke 1. ovoga Zaključka.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**O B R A Z L O Ž E N J E**

Proces suradnje u jugoistočnoj Europi (*South East European Cooperation Process* – SEECP) pokrenut je 1996. godine u Sofiji u cilju jačanja dobrosusjedskih odnosa među državama sudionicama, jačanja mira i stabilnosti u regiji te približavanja država sudionica europskim i euroatlantskim strukturama. SEECP se zalaže i za jačanje regionalne suradnje, sigurnosti i stabilnosti, gospodarske suradnje, kao i suradnje na području pravosuđa te borbe protiv organiziranog kriminala i terorizma.

SEECP ima trinaest država sudionica: Albanija, Bugarska, Bosna i Hercegovina, Crna Gora, Grčka, Hrvatska, Kosovo, Moldova, Rumunjska, Sjeverna Makedonija, Slovenija, Srbija i Turska.

Republika Hrvatska sudjelovala je u aktivnostima SEECP-a u statusu promatrača od 1997. godine, a formalna sudionica postala je 2004. godine.

U Skopju će 13. lipnja 2024., kao završni događaj predsjedanja Sjeverne Makedonije, biti održan sastanak na vrhu predsjednika država i vlada SEECP-a, na kojemu će biti usvojena Deklaracija.

Deklaracija, između ostalog, ističe nužnost jačanja regionalne suradnje, daljnjeg napretka država prema članstvu u EU-u na temelju vjerodostojnih reformi i integracije utemeljene na načelu vlastitih zasluga, jačanja suradnje u kontekstu geopolitičkih i regionalnih sigurnosnih izazova te jačanja suradnje parlamenata država SEECP-a.

Pozdravlja se odluka EU-a o otvaranju pristupnih pregovora s Bosnom i Hercegovinom te usvajanje Instrumenta EU-a za reforme i plan rasta za zapadni Balkan. Naglašava se uloga Vijeća za regionalnu suradnju u provedbi ključnih regionalnih strateških projekata – Zajedničkog regionalnog tržišta, Zelene agende za zapadni Balkan i Strategije SEE 2030.

Deklaracija pozitivno ocjenjuje postignuća predsjedanja Sjeverne Makedonije i pozdravlja predstojeće predsjedanje Albanije SEECP-om 2024. – 2025. Najavljuje i predsjedanje Bugarske SEECP-om u razdoblju 2025. – 2026., povodom tridesete godišnjice osnutka ovog formata regionalne suradnje.

Ministarstvo vanjskih i europskih poslova predlaže Vladi Republike Hrvatske usvajanje zaključka kojim se prihvaća Nacrt deklaracije.